***Štúdia architektonickej úpravy areálu na ulici Odbojárov a Kalinčiakova v lokalite Tehelné pole, Bratislava - Nové Mesto***

***Zhrnutie***

Areál po bývalom cyklistickom štadióne, na ulici Odbojárov a Kalinčiakova, v mestskej časti Bratislava - Nové Mesto, je už niekoľko rokov nedoriešeným problémom. Areál, po nekoncepčnom zbúraní pôvodnej stavby cyklistického štadióna, ostáva bez reálneho a adekvátneho využitia. Súčasný stav znižuje atraktivitu i kvalitu života v lokalite. Mestská časť Bratislava-Nové Mesto vníma tento stav ako veľmi problematický a považuje nevyhnutné prijať strategické kroky, ktoré budú viesť k revitalizácií a zhodnoteniu areálu v blízkej budúcnosti.

Areál po bývalom cyklistickom štadióne je z pohľadu ďalšieho rozvoja mesta a mestskej časti veľmi atraktívnym miestom s veľkým potenciálom katalyzovať ďalšie transformačné procesy v území. V súčasnom platnom územnom pláne mesta Bratislavy je toto územie definované ako územie pre šport a rekreáciu, konkrétne funkciou 401. Mestská časť chce budovať a rozvíjať lokalitu v súlade s týmto platným územným plánom, a vidí v tomto funkčnom zadefinovaní príležitosť ako priniesť do lokality niektoré konkrétne chýbajúce kvality a aktivity.

Projekt revitalizácie vníma mestská časť ako strategický projekt, ktorý zasiahne do pomerov a fungovania už existujúceho stabilizovaného územia. Z tohto dôvodu prešiel zámer širokou verejnou diskusiou. V spolupráci s laickou i odbornou verejnosťou sa definovalo zadanie pre nový priestor v mestskej časti Bratislava - Nové Mesto. Procesu kreovania vízie sa zúčastnilo viac ako 400 ľúdí.

Záverečná správa sumarizuje výsledky procesu hľadania vízie pre tento areál v srdci Nového Mesta. Materiál popisuje kontext lokality, aktuálny stav areálu, ako aj výzvy a perspektívy rozvoja tohto územia.

Základné zistenia, ktorými sa záverečná správa zaoberá, možno kategorizovať do niekoľkých základných tématických okruhov:

Silno zaznieva požiadavka a podpora vytvorenia mestského parku s bohatou, vzrastlou zeleňou, so zelenými plochami, ako súčasť siete parkov a mestskej zelene v mestskej časti Bratislava - Nové Mesto. Tehelné pole nemá nedostatok zelene ako takej, tá však nie je buď dostatočne prístupná obyvateľom (uzavreté športové areály), alebo nie je funkčne využiteľná pre aktivity, šport, oddych a rekreáciu (uličné stromoradia, predzáhradky a pod.). Viaceré plochy zelene vo vnútroblokoch sú oplotené a sú dostupné len obyvateľom niektorých domov. V lokalite je citeľná potreba kvalitných, otvorených a prístupných plôch mestskej zelene.

Z pohľadu funkčnej náplne a aktivít v lokalite, chýbajú zariadenia a vybavenie podporujúce aktívny oddych a športové aktivity, ktoré by boli dostupné širokej verejnosti. Nový priestor by mal priniesť vybavenie pre drobné, nenáročné športové aktivity a vybavenie pre aktívny oddych. Areál sa nachádza v lokalite so silným zastúpením športových zariadení, no len málo priestorov je naozaj prístupných širokej verejnosti. Najmä seniori a mládež sú skupinami, ktorých potreby sa berú do úvahy len v obmedzenej miere.

Vybavenie pre aktívny oddych a šport je žiadúce doplniť priestormi, ktoré budú vitálnou podporou kultúrneho a spoločenského života komunity.

Vo všeobecnosti možno povedať, že požiadavky smerujú k vytvoreniu viacgeneračného a viacúčelového priestoru, ktorý podporí diverzitu užívateľov i aktivít v lokalite.

Otvorenosť, verejnosť a prístupnosť sú kvality, ktoré by mali byť charakteristické pre novovzniknutý priestor.

Silnými témami sú identita, charakter lokality a potenciál rozvoja lokality v širšom kontexte. Riešenie by malo presahovať hranice areálu a nadviazať na tradíciu a myšlienky Tehelného poľa ako lokality s vlastnou, silnou, špecifickou identitou.

Najčastejšie artikulovaným problémom lokality je riešenie statickej automobilovej dopravy. Je to veľmi citlivý a aktuálny problém v lokalite. Ukazuje sa, že riešenie dopravy bude kľúčové a vyžiada si širšie strategické a koncepčné kroky v širšom území a riešenie nemôže byť limitované na predmetný areál. Podpora pešej, cyklistickej dopravy, zlepšenie prepojení a vytvorenie nových v rámci územia bude však dôležitou súčasťou riešenia tohto konkrétneho areálu.

V priebehu niekoľkých rokov sa koncepcia využitia areálu niekoľkokrát menila, no k finálnemu rozhodnutiu, podľa ktorého by sa postupovalo, neprišlo. Dôsledkom toho je súčasný, absolútne nevyhovujúci stav, ktorý poškodzuje tak mesto ako aj samotných obyvateľov v lokalite. Preto chce mestská časť prijať okamžité kroky, ktoré situáciu pomôžu riešiť v reálnom čase, pomôžu priniesť oživenie a budú stimulom pre ekonomický, sociálny a kultúrny rozvoj lokality.

Prvým krokom je architektonický súťaž návrhov, ktorá má pomôcť konkretizovať budúcu podobu areálu a vybrať najlepšie riešenie pre zhodnotenie danej lokality.

Ďalšie informácie:

<www.banm.sk/cyklostadion>